22 nov. Mida koeraga jalutamise puhul meeles pidada?
Häpsteri blogi
Eelmisel nädalal rääkisime, miks on igapäevane jalutamine meie koertele nii oluline. Täna arutleme, mida peame oma koeraga jalutamise puhul meeles pidama, et see oleks meeldiv nii meile kui ka koertele. Nagu ikka – siin blogis olevad mõtted on vaid minu arvamus ning ära võta seda puhta kullana, vaid loe avatud meelega ja mõtle minuga kaasa. 🙂
Tänases postituses räägime neljast tegurist:
LOOMULIK KESKKOND
Mets ja loodus
TAGASIKUTSUMISE OLULISUS
Õiged tehnikad
"AJALEHE LUGEMINE"
Jalutuskäikude rikastamine
SOBIV RIHMAVALIK
Flexi vs tavaline rihm
Mida me võiksime jalutuskäigul silmas pidada?
Loomupärane keskkond
Tänapäeva koerad peavad võrreldes mitmekümne aasta taguse eluga olema palju kohanemisvõimelisemad ja kannatlikumad ning kooselu inimesega on koertele minu meelest praegusel ajal raskem kui kunagi varem. Kui mõtleme, milline on ühele koerale loomuomane keskkond, siis on see pigem mets ja loodus ning mitte nii väga pargid, linnatänavad, autoteed, rahvarohked suvelaadad, poed, kohvikud jms. On koeri, kes naudivad rahvarohkeid kohti rohkem ning on neid, kes maandavad end kõige paremini inimtühjas metsas matkates. Kindlasti tunned oma koera kõige paremini ning oled ajapikku aru saanud, mis talle parim on.
Meie pere puhul sooviks pitbull Adele, olles üli sotsiaalne koer, olla tihtipeale inimeste keskel, kuid saksa lambakoer Sofi pigem kuskil looduses. Kui Sul on natukenegi ärevam, närvilisem koer või keegi, kellele pigem ei meeldi inimeste ja koerte lähedus, siis pigem jaluta temaga enamasti looduses. Oluline on koerale kasvõi aeg-ajalt pakkuda rahulikku metsamatka ja kui on võimalus, siis vali kesklinnas jalutamise asemel mõni mets. Muuseas, väga mõnusad ja rahulikud männimetsad, kus käimist ma alati väga naudin on näiteks Viru raba läheduses Lahemaal, Kõrvemaal või Tallinna lähedal Männikul. Lõuna-Eesti inimeste peale olen ma lihtsalt heas mõttes kade, sest sealsed männimetsad ja maastik on üli mõnusad! 🙂
Recalli olulisus
Kui koeraomanik ei ole 110% kindel, et koer tuleb kutsumise peale tagasi, siis tasub jalutamiseks valida pigem pikk rihm. See teema on mulle väga südamelähedane, sest olen sellega oma kodukandi metsas kokku puutunud mitmeid kordi.
Kas Sinul on ka selliseid situatsioone olnud, kus teie suunas jookseb lahtine koer ja omanik taga hõikab: “ära muretse, mu koer on sõbralik?”
Meil on mõned korrad juhtunud, et lahtine koer meid kaugelt märkab ja võtab otsejoones suuna meie poole ning omaniku tagasikutseid ei kuula.
Pildil Sofi koos kolleegidega tööhoos
Kui meile jookseb lahtine koer peale ning kui ma jalutan Adelega, võib juhtuda, et koerad nuusutavad üksteist ja lähme mõlemad oma eluga edasi. Kui jalutan Sofiga ja võõras koer jookseb meile peale, siis tugeva kaitseinstinktiga koer ei laota meie suunas jooksvale koerale just punast vaipa tervituseks maha. 🙂 Selleks, et vältida konflikti ja kaklust, siis pean enda koer seljataga ise võõra koera eemale käratama või füüsiliselt eemale ajama. Mõistan, et äpardusi ikka juhtub, aga tihtipeale on meil Sofiga ees mõni eksam, võistlus või peame järgmine päev rahulikult ja keskendunult töötama koos teiste teenistuskoertega. Iga kord kui lahtise koera konflikt tekib, astun oma koerte koolitamises kaks sammu tagasi ja see teeb kurvaks. Kindlasti tunneb sellise konflikti korral nördimust iga koeraomanik, aga arvan, et saame teadlikkuse tõstmisega seda muuta.
Nii Adele kui ka Sofi on teiste koertega väga sõbralikud ja altid suhtlema kui me tutvustame koeri õigesti. Ja seepärast tunnen, et kui inimene ei saa oma koera 110% usaldalda, tasub pigem appi võtta pikk rihm või flexi rihm. Kuid inimeste ja teiste koerte läheduses hoiame ikka alati oma koerad rihma otsas, sest ainult nii saab olla lugupidav kõigi vastutulijate osas.
``Ajalehe lugemine``
Nina kasutamine on koerte jaoks loomuomane tegevus ja koer saab nuusutades infot sarnaselt, nagu meie vaatame õhtul Seitsmeseid uudiseid või loeme Õhtulehte. Nuusutamine on nende ajalehe lugemine. Sofi ja Adelega jalutamas käies koosnevad suurem osa meie jalutustest nii rahulikult minu kõrval kõndimisest kui ka nuusutamisest. Olen selle jaoks võtnud eraldi sõnad “juures” ning “jaluta”, millest viimane näitab neile, et võib minna nuusutama. Adele on võrreldes Sofiga suurem ajalehtede lugeja ta pühendab sellele tunduvalt rohkem aega kui Sofi. Kui Adelel nuusutamise aeg hakkab, siis tean juba ette, et nüüd tuleb selle jaoks aega võtta, sest liigume edasi ilmselt meeter minutis 😀 Sofi saab selle maalapi nuusutamisega kiiremini õhtale.
Hea mõte on aeg-ajalt oma marsruute muuta ja pakkuda koerale erinevaid jalutuse kohti. Muidugi on meil kõigil kiired elud ja ilmselgelt ei ole võimalik iga päev uues kohas üks kena matk maha pidada, kuid tasub mõelda nii, et ise ei tahaks ka 5 aastat järjest täpselt samat trajektoori kõndida. Samuti aitab keskkondade muutus koera sotsialiseerida, sest pakub talle uusi lõhnu, situatsioone, inimesi. Oluline on kindlasti jälgida, et närvilisema või ebakindlama koeraga on hea edasi minna pigem imepisikeste sammudega, et vältida üleerutust.
Sobiv rihmavalik
Kui su koer on harjunud hirmsasti tirima või on reaktiivne, siis ei ole flexi rihma kasutamine hea mõte. Seljuhul kui Sinu koer tõmbab, premeerib Flexi rihm teda veelgi suurema vabadusega ja sellega teed endale karuteene juhul, kui tekib üks hetk tahtmine koera viisakalt lühemas rihmas jalutama õpetada. Samas oleneb see jälle koerast. Sofiga harva, kuid Adelega on flexi rihm mulle pigem mugav kasutada, sest ta on jalutades enamasti oma lõhnamaailmas ning teist koera nähes keskendub ta endiselt nuusutamisele, mitte ümbrusele. Samuti ei ole ta rihmas tirija. Samas tekitab Sofile flexi rihmapinge teatud olukordades pigem stressi ja ärevamas olukorras on koera flexiga juhtida tunduvalt keerulisem kui jalutusrihmaga, millest viimase puhul koer Sinu kehakeelt ja emotsiooni ilmselt paremini tunnetaks. Üldiselt arvan, et kui Sul on käsil oma koera koolitamine, ta on veidi keskkonnatundlik või tahad, et Sul oleks koeraga jalutamise ajal suurem side ka läbi jalutusrihma, vali pigem tavaline jalutusrihm, mitte flexi.
Koera ja inimese suhtlus toimub suures osas läbi jalutusrihma, sest koerad tunnetavad meie emotsioone, stressitaset ja kehakeelt lausa suurepäraselt. Ning Sofi on pigem selline koer, keda peab keerukamates olukordades suunama. Sofiga jalutamiseks valin pigem 2,5 meetrise rihma nuusutamise ajaks ning võtan selle rihma lühemalt enda kätte minu kõrval kõndimise ajaks. Häid ja kergeid jalutusrihmasid oma valitud pikkusega saad näiteks Häpsterist. Või kui soovid väga kerget rihma, võid kiigata näiteks Klin riidest treeningrihma, millele pead siis ise aasa sõlmima. Kuid see rihm sobib pigem kuiva ilmaga, sest sügistalvisel ilmal vettib läbi ja muutub käes ebameeldivaks. Minu lemmikud rihmad jalutamiseks on Häpsteri vee- ja määrdumiskindlad rihmad ning töö tegemiseks Onega rasvanahast rihm. Kuid jalutusrihma valikul mängib natuke rolli ka naiselik edevus, sest see mündiroheline jalutusrihm on lausa IMELINE 🙂
Valik Häpsteri veebipoes müüdavatest veekindlatest rihamadest:
Veekindel tumesinine jalutusrihm (erinevate kinnitustega)
Kollane veekindel kaelarihm (erinevad kinnitused)
Oranž veekindel kaelarihm (erinevad kinnitused)
Koerte veekindlad punased traksid
Helelilla veekindel kaelarihm (erinevad kinnitused)
Koerte veekindlad helesinised traksid
Koerte veekindlad pastelsed roosad traksid
Roosa veekindel kaelarihm (erinevad kinnitused)
Koerte veekindlad metsarohelised traksid
Veekindel mereroheline jalutusrihm (erinevate kinnitustega)
MIDA VEEL MEELES PIDADA?
Kui viid oma koera mõnusale metsamatkale, siis jälgi, et Sa ei tõstaks koormust liiga järsku ja liiga palju! Näiteks on koera füüsilisele tervisele kõige kasulikum, kui koormus on regulaarne ja enam-vähem ühtlane, paar kilomeetrit siia-sinna. Kui nädala sees käid koeraga ainult pissiringidel ja nädalavahetusel mõtled, et teed kogu jalutuse tasa ühe 20 kilomeetrise matkaringiga, siis pigem teed oma koera liigestele rohkem kurja kui kasu! 🙂
Ja jällegi koera trennikaaslasena kasutamisel tasub meeles hoida, et koer on pikemalt loodud jooksma traavi, mitte galoppi. Teda pikalt galoppi jooksma sundida pole kõige parem, sest näiteks galoppjooks seostub looma ajus sageli saagi tabamisega ja seeläbi tõstab tema adrenaliinitaseme kõrgele. Selline püsiv seisund tekitab koeras stressi. See kehtib näiteks koeraga jooksma või rattaga sõitma minnes.
Jalutama minnes pista taskusse ka head ja paremat ning premeeri heldelt sellist käitumist, mida sa oma koeras veelgi näha tahaks!
Järgmise korrani!
Teie Triin, Adele ja Sofi
Meie tegemistele saad kaasa elada Instagramis @adele_ja_sofi 🙂 !
loe lisaks:
-
Koera stressisignaalid
Hei! Loodan, et teie pühad möödusid rahulikult ja uusaastaöö stressivabalt! Meie pühad igatahes läksid mõnusalt. Jõulupühade aeg sõitsime küll Lõuna-Eestisse ja Sofi veetis kaks päeva minu sõbrannaga. Sofi läheb sinna alati suure rõõmuga ja mina jätan ta sinna täitsa rahuliku südamega. Aasta viimastel päevadel käisime koertega päris......
-
Kuidas aidata hirmul koera ilutulestiku ajal
Kohe peale jõulutralli on tulemas paljudele loomadele väga keeruline periood, kus mitme päeva jooksul lastakse ilutulestikku. See, et õues lööb järsku kogu taeva valgeks ja käivad kõrvulukustavad ehmatavad paugud on igale loomale häiriv, sest nad ei tea, mis see toimub. Teadmatus on igale loomale vähemal......
-
Mida koerale jõuludeks kinkida
Tere jälle! Eelmine kord rääkisime lõdva rihmaga jalutamisest ja miks on jalutamine nii oluline. Täna keskendume saabuvatele jõuludele! 🙂 Jõulutrall on juba täies hoos ja sellega koos ka kingituste otsimine. Täna mõtleme hetkeks oma neljajalgsetele. Mänguasjad, rihmad, pesad, maiused, hea toit – kingivalikud löövad silme......
Mina olen Triin, suur koerasõber ja ametilt koerajuht. Olen koertega kokku puutunud kogu teadliku elu ning minu lugu algas keerulisest koerast, kellega nädalas tundide viisi treeningplatsil sai veedetud. Ma olen veendunud, et kui võtame koera, oleme kohustatud õppima ka tema keelt ning teadlikkust ei ole kunagi liiga palju. Siit blogist õpid Sa kindlasti mind ja meie kodust hullumeelset koeramajandust paremini tundma ja loodetavasti saad mõne hea nipi, kuidas elu koeraga oleks lõbus ja muretu.